Z A P I S N I K

**24.** sjednice Školskog odbora Gimnazije „Matija Mesić“ održane **30. prosinca 2019.** godines početkom u **11,30**  sati u zgradi Gimnazije.

Prisutni: Jasna Bošković, Danijela Zekušić, Ines Martinović i Jasmina Beljan

Ostali nazočni: ravnatelj Zlatko Markovinović, računovotkinja Ruža Kiter Mališa i tajnica Gorana Lavrenčić

Predsjednica Školskog odbora Jasna Bošković je utvrdila da je na sjednici nazočan potreban broj članova za pravovaljano odlučivanje i za sjednicu je predložila sljedeći

DNEVNI RED

1. Usvajanje zapisnika 23. sjednice Školskog odbora
2. Prijedlog Izmjena i dopuna plana proračuna za 2019. godinu s obrazloženjem
3. Prijedlog Izmjena i dopuna plana nabave za 2019. godinu
4. Prijedlog Financijskog plana za 2020. i projekcija za 2021. i 2022. godinu s obrazloženjem
5. Donošenje Odluke o utrošku viška prihoda iz županijskog proračuna za 2019. godinu
6. Prijedlog Plana nabave za 2020. godinu
7. Prijedlog Plana potrošnje vlastitih prihoda za 2020. godinu
8. Razno

Predloženi dnevni red jednoglasno je prihvaćen.

**Ad 1.**

Na zapisnik 23. sjednice Školskog odbora nije bilo primjedbi i jednoglasno je prihvaćen.

**Ad 2.**

**DRŽAVNI PRORAČUN**

Gimnazija Matija Mesić najveći dio sredstava ostvaruje iz državnog proračuna iz kojeg se financiraju plaće zaposlenika. Sredstva planirana u okviru ovog izvora ostala su na razini prvobitnog plana.

**ŽUPANIJSKI PRORAČUN**

Prihodi iz županijskog proračuna su prihodi koje škola ostvaruje mjesečnim zahtjevima za sredstvima i sastoje se od prihoda s obzirom na broj učenika, razrednih odjela te broja računala, a služe za pokriće sljedećih materijalnih i financijskih troškova: uredski materijal, komunalne usluge i naknade, usluge telefona, interneta i pošte, pedagoška i druga obvezna periodika, nabavu sitnog inventara i sredstava zaštite na radu, troškova seminara, stručne literature i časopisa, intelektualnih usluga, reprezentacije, dnevnice i izdaci za službena putovanja, stručno usavršavanje, nužne staklarske usluge i ostale tekuće izdatke koji su nužni za ostvarivanje nastavnog plana i programa. Također, prihode iz županijskog proračuna čine i prihodi za pokriće troškova po kriteriju stvarnog troška i to: energenti za grijanje i rasvjetu, pedagošku dokumentaciju, zdravstveni pregledi zaposlenika škole, prijevoz zaposlenika za dolazak na posao i odlazak s posla, osiguranje imovine.

Izmjenama i dopunama proračuna za 2019. godinu decentralizirana sredstva planirana su u iznosu **255.300,00 kn manje u odnosu na prvobitni plan**. Navedeno smanjenje odnosi se na uštedu na pozicijama: Energija; Naknade za prijevoz, Službena putovanja i Komunalne usluge. **Najznačajnije povećanje troškova zabilježeno je na poziciji Sitnog inventara zbog kupnje stalaka za televizore, video projektora i printera.**

**VLASTITI PRIHODI**

Vlastite prihode čine prihodi od iznajmljivanja dvorane za rekreacije, prihodi od iznajmljivanja prostora za kuhinju i aparat za napitke.

U prvih 10 mjeseci poslovne godine realizirano je tek 47% vlastitih prihoda, stoga prvobitno planiranih 157.000,00 kn smanjujemo za 36.000,00 kn.

Budući da se ugovori o najmu dvorane sklapaju za školsku, a ne za fiskalnu godinu, ove prihode je iznimno teško planirati.

**PRIHODI ZA POSEBNE NAMJENE**

Prihode za posebne namjene čine uplate učenika za zakasnine i ovjere svjedodžbi, uplate Hrvatskog športskog školskog saveza za natjecanja, uplate osiguravajuće kuće s osnove naknade štete i slično. U okviru ovog izvora sredstva su planirana u iznosu **45,21% manje** u odnosu na prvobitni plan jer su, za razliku od prethodne godine, ove godine sredstva za isplatu dnevnica profesorima za službeni put u Španjolsku (maturalno putovanje) doznačena i isplaćena s izvora Donacije umjesto s Prihoda za posebne namjene.

**POMOĆI**

U sklopu izvora pomoći rebalansom je plan povećan za 138,57% a povećanje se odnosi na sredstva doznačena iz Ministarstva znanosti i obrazovanja za nabavu nastavnih sredstava i opreme potrebnih za **provedbu kurikuluma**, te na refundaciju troškova osvježenja za program **Škola za život.**

**DONACIJE**

U sklopu ovog izvora evidentiraju se donacije učenika za školsku godinu 2018/19. koje se odnose na drugo polugodište i 2019/20. Riječ o sredstvima koja će se trošiti za nabavku dosjea učenika, učeničkih uvjerenja, godišnjeg fotografiranja, osiguranja, za troškove papira za testove, zadaćnice, troškove servisiranja fotokopirnih aparata i slično.

**Najznačajnije povećanje troškova zabilježeno** je na poziciji Službena putovanja, zbog ranije spomenutih sredstava za isplatu dnevnica profesorima za službeni put u Španjolsku. Smanjenje troškova ostvareno je na poziciji Rashodi za usluge zbog nepostojanja potrebe financiranja istih iz navedenog izvora.

Prijedlog izmjena i dopuna proračuna za 2019. godinu sastavila je i obrazložila voditeljica računovodstva Ruža Kiter Mališa zajedno s ravnateljem Zlatkom Markovinovićem.

Nakon kraće rasprave jednoglasno je donesena sljedeća

ODLUKA

Donose se Izmjene i dopune proračuna Gimnazije „Matija Mesić“, Slavonski Brod za 2019. godinu.

**Ad 3.**

U odnosu na prvobitni plan nabave za 2019. godinu, ostvarili smo smanjenje troškova na većini planiranih pozicija, pri čemu je najznačajnije smanjenje ostvareno na poziciji Opskrbe energijom.

Značajno povećanje troškova ostvareno je na pozicijama Oprema za obrazovne potrebe (Sitan inventar), zbog nabave nekoliko videoprojektora i stalaka za televizore, te na poziciji Reprezentacija, radi financiranja troškova Škole za život s izvora Pomoći.

Na temelju izmjena i dopuna plana proračuna za 2019. godinu izrađene su izmjene i dopune Plana nabave koje sadrže planirane vrijednosti umanjene za iznos PDV-a.

Nakon kraće rasprave jednoglasno je donesena sljedeća

ODLUKA

Donose se Izmjene i dopune plana nabave Gimnazije „Matija Mesić“, Slavonski Brod za 2019. godinu.

**Ad 4.**

Pri planiranju proračuna za 2020. godinu ostali smo u okviru iznosa planiranog rebalansa za 2019. godinu, 1.138.444,00 kn.

S obzirom da smo u školsku godinu 2019./2020. ušli sa 624 učenika, 34 razreda i 125 računala, prema Odluci o kriterijima i mjerilima za utvrđivanje bilančnih prava za financiranje minimalnog standarda srednjih škola ostvarili smo pravo na 319.884,00 kn za pokriće materijalnih i financijskih troškova prema kriteriju opsega programa, te smo prema kriteriju stvarnog troška predvidjeli 818.560,00 kn za troškove energije, pedagoške dokumentacije, zdravstvenih pregleda zaposlenika, prijevoza zaposlenika na posao, osiguranje imovine i trošak Hrvatskih voda.

Iz priloženih dokumenata vidljivo je kako smo planirali ostale izvore, otprilike u istom opsegu kao i prethodnu godinu.

Financijski plan za 2020. godinu i Projekciju financijskog plana za 2021. i 2022. godinu sastavila je i obrazložila voditeljica računovodstva Ruža Kiter Mališa. Prijedlog financijskog plana je dostavljen uz poziv svim članovima Školskog odbora.

Osim Financijskog plana za 2020. godinu sastavljene su i projekcije za 2021. i 2022. godinu.

Nakon kraće rasprave jednoglasno je donesena sljedeća

ODLUKA

1. Donosi se Financijski plan Gimnazije „Matija Mesić“, Slavonski Brod za 2020. godinu i

projekcija plana za 2021. i 2022. godinu s obrazloženjem.

2. Financijski plan za 2020. godinu i projekcija plana za 2021. i 2022. godinu nalaze se u

privitku zapisnika.

**Ad 5.**

S obzirom da je ušteda na poziciji Energija bila nešto veća od uštede predviđene rebalansom, ostvaren je višak prihoda iz županijskog proračuna, za koji je, u suglasnosti sa Županijom, odlučeno da će se utrošiti na izradu epoxy poda u kabinetima fizike, kemije i biologije. Školski odbor jednoglasno je prihvatio prijedlog te je donesena

ODLUKU

o utrošku viška prihoda iz županijskog proračuna za 2019. godinu

1. Višak prihoda koji je nastao unutar izvora decentraliziranih sredstava usljed uštede po

pojedinim pozicijama, prvenstveno na poziciji energije, utrošit će se na:

- postavljanje epoksivnog poda u praktikumima biologije, kemije i fizike.

2. Ova odluka stupa na snagu danom donošenja.

**Ad 6.**

Prijedlog plana nabave za 2020. godinu vidljiv je iz dokumentacije u prilogu, troškovi predviđeni planom proračuna umanjeni su za pdv.

Slijedom toga jednoglasno je donesena

ODLUKA

Donosi se Plan nabave Gimnazije „Matija Mesić“, Slavonski Brod za 2020. godinu.

**Ad 7.**

Planirana potrošnja Vlastitih prihoda ostala je na razini prethodne godine, 155.000,00 kn koje će se, kao i ranije, utrošiti na: isplatu plaće spremačicama za dežurstva subotom, sredstva za čišćenje dvorane, troškove toplinske energije, računalnu i uredsku opremu, kopirne uređaje i slično.

Za potrebe osnivača potrebno je donijeti posebnu odluku o Planu potrošnje vlastitih prihoda za 2020. godinu, a koji su sastavni dio Financijskog plana za 2020. godinu.

Slijedom toga jednoglasno je donesena

ODLUKA

Donosi se Plan potrošnje vlastitih prihoda Gimnazije „Matija Mesić“, Slavonski Brod za 2020. godinu.

**Ad 8.**

Predsjednica Školskog odbora izvijestila je članove Školskog odbora o nadzoru prosvjetne inspekcije obavljenom 12. studenog 2019. godine (prigovori na objavljeni natječaj za nastavnika hrvatskog jezika). Inspekcijski nadzor nije utvrdio da je Škola povrijedila propise te nema elemenata za poduzimanje mjera prema Zakonu o prosvjetnoj inspekciji.

Sjednica završena u 12,30 sati.

Zapisnik napisala: Predsjednica Školskog odbora:

Jasna Bošković, prof. Jasna Bošković, prof.